শেষ পর্যন্ত রিভেঞ্জ ড্রামা’ই হতে হল ছবিটাকে? তাহলে এই যে এত রবিনা টন্ডনের ‘মাতৃ’র সঙ্গে মিল নেই বলে চেঁচানো হল! একটা ছবিকে শুধুমাত্র কুঁড়েমি করে, খারাপ লিখে নষ্ট করার বিরাট উদাহরণ ‘মম’!
এবং তাতে একটু খারাপই লাগে, বিশেষ করে শ্রীদেবীর জন্য। তিনি অভিব্যক্তির ব্যাপারে বরাবরই সাবলীল। রাগ, কান্না, ভয়, দুঃখ, অভিমান, স্নেহ, ভালবাসা— এসব তিনি কথায় কথায় মুখের রেখায় ধরাতে পারেন। ৫৩ বছর বয়স তাঁর। কিশোরীর মতো এনার্জি, আর ওই মাপের সৌন্দর্য! পরদায় তো বারবার দেখতে ইচ্ছে করবেই! দর্শকের এই দুর্বলতাটাকে আরও কাজে লাগাতে পারতেন নির্মাতারা। শেষ পর্যায়ের চড়া ড্রামা দিয়ে ছবিটাকে মেরে ফেলতে হতো না!
অথচ ছবিটা শুরু থেকে বেশ টানটান। এনটারটেন়্ড হওয়ার সুযোগ আছে। দেবকী (শ্রীদেবী) একটি স্কুলে বায়োলজি পড়ায়। স্বামী (আদনান সিদ্দিকি) আর মেয়ে আর্যার (সেজল খান) সঙ্গে দিল্লিতে বাস। আর্যা দেবকীর সৎমেয়ে। ওই স্কুলেরই ছাত্রী সে। খুবই ইমোশনাল ট্রিটমেন্ট প্রথম ভাগের। মেয়ে কথায় কথায় ‘ম্যাম’ ডাকে, মা বলে ডাকে না। তাই নিয়ে একটা চাপা টেনশন রয়েছে। তা বলে অতিরিক্ত সেন্টিমেন্ট নেই। হিউমারও রয়েছে যথাযথ। আমরা দেখি, যে দেবকী খুব ‘কুল’ ম্যাম। স্টুডেন্টরা শেষ কোন সায়েন্স ফিকশন ছবি দেখেছে তাই নিয়ে গল্প করে। ক্লাসে সলমন খানের শার্টলেস ছবি দিয়ে কোনটা কী মাস্‌ল বোঝায়! এমনিতে শান্তিপূর্ণ সংসার। কিন্তু একদিন আর্যার ধর্ষিত দেহটা উদ্ধার হয় একটা খাল থেকে। গল্পও ঘুরে যায়। 
ট্রেলার দেখে দর্শক ভেবে থাকতে পারেন, গল্পটা থ্রিলার। ছবির পরিচালক (রবি উদ্যাবর) অবশ্য থ্রিলার বানাতে চাননি। তিনি সোশ্যাল ড্রামাই বানাতে চেয়েছিলেন। কিন্তু ছবিটাকে পপুলার বানানোর তাগিদে রিভেঞ্জ ড্রামাই বানিয়ে ফেললেন। তাতে খুব একটা অসুবিধে ছিল না, যদি ছবিটা ‘মরদানি’ বা অন্তত ‘কাবিল’এর মতো হতো। ওই দু’টো ছবিতেও দর্শক আগে থেকেই জানেন, ছবি কোনদিকে এগোবে আর কীভাবে শেষ হবে। কিন্তু ‘মম’এর প্রাথমিক ট্রিটমেন্ট দেখে মনে হতেই পারে, ছবিটাকে একটা দায়িত্বপূর্ণ জায়গা থেকে ন্যারেট করছেন পরিচালক। যেটা অবশ্য খানিক পরেই খেই হারিয়ে ফেলল। ছবিটা ধর্ষণ, অ্যাবিউজ, ভায়োলেন্সের জটিল গোলকধাঁধার শেষ দরজায় পৌঁছে গেল কী চট করে! যাদের দরকার নেই, তারা মরে গেল। অপরাধের জায়গায় দুষ্কৃতীরা মস্ত ক্লু এমনিই ফেলে রেখে গেল! দেবকীও বায়োলজি টিচার থেকে কত সহজে ‘অ্যাসাসিন’ হয়ে উঠল! অযত্ন দেখে মনে হবে, লেখকদের শেষ কিস্তির টাকা মেটানো হয়নি বোধহয়!
এটাও ঠিক, যে ছবিটা ‘পিঙ্ক’এর মতো হওয়ারও চেষ্টা করেনি। একটু এগোতেই দেখা গেল, আর্যা সুবিচার পায়নি। যথেষ্ট প্রমাণের অভাবে অপরাধীরা ছা়ড়া পেয়ে গিয়েছে। তাই বিচারের ভার দেবকী নিজের হাতেই তুলে নিতে বাধ্য হয়েছে। এই জায়গাটাকেও নতুনভাবে এক্সপ্লোর করা যেত। কারণ কট্টর নারীবাদীদের অভিযোগ ছিল, ‘পিঙ্ক’এর সমস্যাগুলোকে অমিতাভ বচ্চনের চরিত্রটি একজন পুরুষের দৃষ্টিকোণ থেকে বিচার করেছে ন (ম্যান্‌সপ্লেন করেছেন আর কী)। তাই একজন মহিলা যখন সব অ্যাকশনের মূলে, চিরকাল দেখে আসা ক্লিশেগুলোকে বাদ দিয়ে প্লট’টা সমকালের সদৃশে সাজানো যেত না কি?
যেত না বোধহয়। দেবকীর চরিত্রটি পুলিশ অফিসারকে বলে, ‘আমার মেয়ে বয়ফ্রেন্ডের সঙ্গে রাতে পার্টি করতে বেরোয় না। অন্য মেয়েদের মতো নয় ও’! এখানেই তো কৃত্রিমতা অফিশিয়াল হয়ে গেল। খট করে কানে বাজল কথাটা। ‘পিঙ্ক’এর মূল সওয়াল যেটা ছিল, যার সঙ্গে দর্শক এত কানেক্ট করেছিলেন, সেটাই দিকভ্রান্ত হয়ে গেল (খাটো পোশাক পরলে কিংবা ছেলেদের সঙ্গে পার্টি করলেই একটি মেয়ে ‘লুজ’ নয়)। পাল্টা তর্ক আসতে পারে, যে শ্রীদেবীর চরিত্রটি এখানে বিচার নিজের হাতে তুলে নেয় কারণ নির্মাতারা বলতে চেয়েছেন, যে ধর্ষিত প্রত্যেকটা মানুষেরই অধিকার আছে আইন নিজের হাতে তুলে নেওয়ার। কিন্তু অপরাধীদের শায়েস্তা করতে যে ধরনের স্ট্র্যাটেজি দেবকী নেয়, তার একটিও পরিণত দর্শকের বুদ্ধিবৃত্তির যোগ্য নয়। ফলে ছবির বার্তার সিনেম্যাটিক গুরুত্ব হারিয়ে যায়।
অভিনয় খুবই ভাল ছবিতে। নওয়াজুদ্দিন সিদ্দিকি আর অক্ষয় খন্নার মতো প্রতিভাধর অভিনেতারা থাকলে ভাল অভিনয় তো দেখতে পাবেনই দর্শক। কিন্তু অক্ষয় খন্নাকে (পুলিশ অফিসার ম্যাথু ফ্রান্সিস) ঠিকমতো ব্যবহার করা হল না। নওয়াজুদ্দিনও ডিটেকটিভ দয়াশংকরের রোলটাকে নানারকম ভাঁড়ামি দিয়ে মজাদার করে গেলেন, চরিত্রে মন গেঁথে দিতে পারলেন না। এবং তার দায়ও কেবল স্ক্রিনপ্লে ছাড়া কিছুর নয়! তবে ছবির ভিস্যুয়াল ভাল সাজিয়েছেন অনয় গোস্বামী। এ আর রহমানের সংগীতও মন ভরিয়ে দেয়।
‘মাতৃ’ কিংবা ‘মম’ এই সময়ের জন্য বানানো ছবি। সময়ের দাবিতে উঠে আসা ছবি। নিশ্চয়ই। কিন্তু কী অদ্ভুত সরল কায়দায় দু’টো মেজর হিন্দি ছবির একটাই বক্তব্য! ধর্ষিতা মেয়েকে সুবিচার দেবে মায়ের প্রতিশোধ। আর কিচ্ছু নয়! কিন্তু এই প্রতিশোধকেই তাহলে ‘প্রিচ’ করছে কি ছবিগুলো? দায়িত্বপূর্ণ হচ্ছে কি এই অবস্থান? হিন্দি ছবির ইন্ডাস্ট্রি আগে আরেকটু ভাবতে শিখুক বরং!